Document ID: 32013R0937

Title and Content:
ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 937/2013 ΤΗΣ ΕΠΙΤΡΟΠΉΣ της 30ής Σεπτεμβρίου 2013 σχετικά με τον καθορισμό των συντελεστών κατανομής για τα έτη 2013 έως 2018 για την ενωσιακή συνδρομή στις ενισχύσεις που αναφέρονται στο άρθρο 103α του κανονισμού (ΕΚ) αριθ. 1234/2007 του Συμβουλίου για τις ομάδες παραγωγών στον τομέα των οπωροκηπευτικών όσον αφορά τα σχέδια αναγνώρισης που έχουν κοινοποιηθεί έως την 1η Ιουλίου 2013 Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (ενιαίος κανονισμός ΚΟΑ) (1), Έχοντας υπόψη τον εκτελεστικό κανονισμό (ΕΕ) αριθ. 543/2011 της Επιτροπής, της 7ης Ιουνίου 2011, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά τους τομείς των οπωροκηπευτικών και των μεταποιημένων οπωροκηπευτικών (2), και ιδίως το άρθρο 47 παράγραφος 4 δεύτερο εδάφιο, Εκτιμώντας τα ακόλουθα: (1) Ο εκτελεστικός κανονισμός (ΕΕ) αριθ. 543/2011 προβλέπει ανώτατο όριο για τις δαπάνες που χρηματοδοτούνται από το Ευρωπαϊκό Γεωργικό Ταμείο Εγγυήσεων («η ενωσιακή συνδρομή») σε σχέση με τις ενισχύσεις που αναφέρονται στο άρθρο 103α παράγραφος 1 του κανονισμού (ΕΚ) αριθ. 1234/2007 και θεσπίζει σύστημα κοινοποίησης, στο πλαίσιο του οποίου τα σχετικά κράτη μέλη ενημερώνουν την Επιτροπή για τις δημοσιονομικές επιπτώσεις των σχεδίων αναγνώρισης που έχουν γίνει προσωρινά αποδεκτά. (2) Σύμφωνα με το άρθρο 47 παράγραφος 4 δεύτερο εδάφιο του εκτελεστικού κανονισμού (ΕΕ) αριθ. 543/2011, η Επιτροπή οφείλει να καθορίζει συντελεστές κατανομής με βάση τις κοινοποιήσεις από τα κράτη μέλη σύμφωνα με το άρθρο 38 παράγραφος 4 του εν λόγω εκτελεστικού κανονισμού και να καθορίζει τη συνολική διαθέσιμη ενωσιακή συνδρομή ανά κράτος μέλος και ανά έτος. (3) Με τον εκτελεστικό κανονισμό (ΕΕ) αριθ. 780/2012 της Επιτροπής (3) τα διαθέσιμα ποσά για το 2012 και το 2013 έχουν πλήρως κατανεμηθεί, και τα ποσά για το 2014 έως το 2017 έχουν εν μέρει κατανεμηθεί. (4) Με βάση τις πληροφορίες που κοινοποιήθηκαν έως την 1η Ιουλίου 2013 από ορισμένα κράτη μέλη που αναφέρονται στο άρθρο 125ε του κανονισμού (ΕΚ) αριθ. 1234/2007, σύμφωνα με το άρθρο 38 παράγραφος 4 του εκτελεστικού κανονισμού (ΕΕ) αριθ. 543/2011, προκύπτει ότι για τα έτη 2014, 2015 και 2016, το συνολικό ποσό της ενωσιακής συνδρομής για το οποίο υποβλήθηκαν αιτήσεις έχει υπερβεί το ανώτατο ποσό που προβλέπεται στο άρθρο 47 παράγραφος 4 πρώτο εδάφιο του εν λόγω εκτελεστικού κανονισμού, ενώ για τα έτη 2017 και 2018 το συνολικό ποσό για το οποίο έχουν υποβληθεί αιτήσεις δεν έχει φτάσει αυτό το μέγιστο ποσό. Συνεπώς, όσον αφορά τα εν λόγω κράτη μέλη, πρέπει να καθοριστεί συντελεστής κατανομής κατώτερος από 100 % για τα έτη 2014, 2015 και 2016 και συντελεστής κατανομής 100 % για τα έτη 2017 και 2018. (5) Προκειμένου να διασφαλιστεί η αποτελεσματική διαχείριση του μέτρου, ο παρών κανονισμός θα πρέπει να αρχίσει να ισχύει την ημέρα της δημοσίευσής του, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Με βάση τις κοινοποιήσεις που έγιναν από τα σχετικά κράτη μέλη έως την 1η Ιουλίου 2013, σύμφωνα με το άρθρο 38 παράγραφος 4 του εκτελεστικού κανονισμού (ΕΕ) αριθ. 543/2011, οι συντελεστές κατανομής και η συνολική διαθέσιμη ενωσιακή συνδρομή που προκύπτει ανά κράτος μέλος για τα έτη 2013 έως 2018 καθορίζονται στο παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 30 Σεπτεμβρίου 2013.

Classification Labels:
1474
1469
1466
574

Label Descriptions:
{"1474": "Κοινή Αγροτική Πολιτική Ευρωπαϊκής Ένωσης (ΟΠ.Ε.Κ.Ε.Π.Ε.)", "1469": "Υπουργείο Γεωργίας", "1466": "Γεωργική νομοθεσία", "574": "ΓΕΩΡΓΙΑ ΔΑΣΟΚΟΜΙΑ ΚΑΙ ΑΛΙΕΙΑ"}

EuroVoc IDs (Original): 5655
2442
5781
5283
5087
122
2723
2106
4590
913
1005
914
2477
2200
2443

EuroVoc IDs (Expanded): 5655
2442
5781
5283
5087
122
2723
2106
4590
913
1005
914
2477
2200
2443

Dataset Source: meu

Split: test